text: V.
  Priores quod attinet, ubi ad fines Latinorum venit capite velato (filum lanae velamen erat) Audi Jupiter, inquit, Audite Fines Populi Prisci Latinorum, Audiat Fas. Eco Sum Publicus Nuntius Populi Romani, Juste Pieque Legatus Venio, Verbisque, Meis Fides Sit. Ita quidem personam probat, pro innocentia illorum temporum & simplicitate. Hodie, quod longe cautius est, mandata publica, litteris expressa, ostenduntur. Vocat se publicum Nuncium Populi Romani. jus quippe legatorum mittendorum non competit nisi iis, qui summi imperii potiuntur; non provincialibus, non municipalibus, non subditis, non denique iis nationibus, quae alterius supra se imperium agnoscunt. Addit, se justè piéque legatum venire. Ac sane ita ei apud illos agendum est, apud quos fungitur legatione. Si tamen aliter ac fraudulenter se gerat, etiam si horum reipub. clam insidiatus esse deprehendatur, imo in jus gentium deliquerit, ab his puniri non debet. Si tamen palam vim inferat, potest jure naturae atque gentium occidi.